Snin qabel ir-ritratt ta’ Jeremy Meeks żied it-taħbit fil-qlub ta’ tant miljuni ta’ nisa u anke rġiel minn madwar id-dinja  bis-sbuħija u anke l-ħarsa seduċenti tiegħu, il-kriminal  ta’ għajnejh żoroq deher f’ritratti oħrajn  ferm anqas affaxxinanti. Meeks kien arrestat din il-ġimgħa f’California b’akkużi relatati ma’ armi tan-nar u klikka kriminali. Mil-lejl għan-nhar huwa sar famuż mal-erbat irjiħ tad-dinja hekk kif ritratt li xxerjat il-pulizija lokali fuq il-paġna tagħha ta’ Facebook beda jikseb eluf ta’ likes, u xxerjat minn eluf ta’ nies, fosthom anke Maltin. Ir-raġel li għandu 30 sena, miżżewweġ u b’tifel, għandu fedina penali kkulurita mhux ħażin fejn anke għamilha tabiruħu li huwa ħuh. Fl-aħħar sigħat kienu bosta l-aġenziji tal-aħbarijiet internazzjonali li marru jfittxu fuq l-passat tiegħu u sabu ritratti oħrajn tiegħu li għal bosta huma ferm anqas affaxxinanti mill-aħħar wieħed li ppubblikawlu. Fil-fatt Jeremy Meeks, itteħdulu ritratti wara li kien arrestat fl-2002 u fl-2009 b’rabta ma’ attività kriminali. Fl-2002, meta kellu biss 18-il sena, Meeks itteħidlu ritratt mill-pulizija wara li kien arrestat fuq allegat każ ta’ attività kriminali f’California. Ir-ritratt tiegħu li kien ippubblikat juri lil Meeks b’stil ta’ xagħar Afro u b’wiċċu mhux mittiefes minn “demgħa” taħt għajnejh. Din id-“demgħa” mpinġija taħt għajnu x-xellugija tfaċċat f’ritratti li tteħdulu aktar tard u bil-firma tiegħu NC taħt għonqu. Huwa reġa’ kiser difrejh mal-ġustizzja seba’ snin wara meta għal darb’oħra reġa’ tteħidlu ritratt ieħor fejn għall-ewwel darba tfaċċat id-demgħa mpinġija taħt għajnu x-xellugija. F’intervista li saritlu minn News 10 il-Ġimgħa, huwa insista li hemm klikka kriminali li qiegħda tiġri warjah. “Napprezza l-attenzjoni, iżda rrid li n-nies tkun taf li jien m’iniex it-tip ta’ persuna li qegħdin ipinġuni,” qal lil News 10 minn wara l-ħġieġ waqt li sostna li hu mhux xi kriminal tal-prima klassi.  Huwa żied iwiegħed li ma jridx imur lura għall-ħajja tiegħu fil-passat. Huwa qal li sar jaf bl-attenzjoni kollha li ngħata meta tkellem ma’ martu li ilu miżżewweġ magħha għal dawn l-aħħar erba’ snin u li minnha kellu tifel ta’ tliet snin. Huwa naqas milli jiżvela s-sinifikat tad-demgħa taħt għajnu x-xellugija – li fil-biċċa l-kbira hija sinjal li jsir meta persuna fi klikka kriminali toqtol lil xi ħadd. Qal biss li jiddispjaċih għal xi affarijiet li għamel fil-passat u li mhux kburi bihom. Meeks tressaq il-Qorti l-Ġimgħa li għadda fejn ingħata l-ħelsien mill-arrest fuq garanzija ta’ $1 miljun.